TÁJÉKOZTATÓ ÉPÍTMÉNYADÓ ADATBEJELENTÉSÉRŐL
1. Az építményadó-kötelezettség
Budapest Főváros IX. kerület Ferencváros Önkormányzatának illetékességi területén lévő építmények közül adóköteles a lakás és nem lakás céljára szolgáló épület, épületrész (a továbbiakban együtt: építmény). Az adókötelezettség − azok rendeltetésétől és hasznosításától függetlenül – az építmény valamennyi helyiségére kiterjed. 
2. Kinek van adatbejelentési kötelezettsége? 
2.1. Az adót annak kell bevallania és megfizetnie, aki a naptári év első napján az építmény − közhiteles ingatlan-nyilvántartásba bejegyzett − tulajdonosa. Ha az építményt az ingatlan-nyilvántartásba bejegyzett vagyoni értékű jog (pl. haszonélvezet, használat joga, kezelői jog stb.) terheli, akkor a vagyoni értékű jog jogosultjának kell az építményadót bevallani és megfizetni.
2.2. Ha az építménynek több tulajdonosa van, akkor a tulajdonosok tulajdoni hányadaik arányában adóalanyok. Valamennyi tulajdonos által írásban megkötött és az adóhatósághoz benyújtott megállapodásban a tulajdonosok az adóalanyisággal kapcsolatos jogokkal és kötelezettségekkel egy tulajdonost is felruházhatnak.
2.3. Társasház, -garázs és -üdülő esetén a tulajdonosok önálló adóalanyok, a közös használatú helyiségek után az adó alanya az említett közösség.
3. Az adókötelezettség keletkezése, változása és megszűnése
3.1. Az adóalanynak az építményadóról az adókötelezettség keletkezését, illetve változását követő 15 napon belül kell adatbejelentését teljesítenie.
3.2. Újonnan létrehozott épület vagy épületrész esetében az adókötelezettség a használatbavételi, illetve fennmaradási engedély jogerőre emelkedését vagy a használatbavétel tudomásulvételét követő év első napján keletkezik.
3.3. Az adókötelezettséget érintő változást (így különösen a hasznos alapterület módosulását, az építmény átminősítését, adásvételét, cseréjét, tulajdoni hányad változását, bérbeadását, vagyoni értékű jog alapítását vagy megszűnését, öröklését, ajándékozását, adómentességre jogosultságát stb.) a következő év első napjától kell figyelembe venni. 
3.4. Az adókötelezettség megszűnik az építmény megszűnése évének utolsó napján. Az építménynek az év első felében történő megszűnése (pl. lebontása stb.) esetén a második félévre vonatkozó adókötelezettség megszűnik. 
4. Az adómentesség
4.1. A lakás, lakásrész mint adótárgy tekintetében a mentesség igénybevételéhez az alábbi feltételeknek kell teljesülnie:
4.1.1. A lakást, lakásrészt az adóalany vagy közeli hozzátartozója, a bejegyzett vagy a közjegyző előtt nyilatkozatot tevő élettársa (a továbbiakban együtt: közeli hozzátartozója) által lakhatás céljára használja.
4.1.2. A lakóhelyül szolgáló lakás az év első napján (2026-ban. július 1-jén) a lakcímnyilvántartásban az adóalany, illetve közeli hozzátartozója bejegyzett lakóhelyeként vagy tartózkodási helyeként legyen feltüntetve.
4.1.3. Ha az adóalanynak, illetve közeli hozzátartozójának a lakcímnyilvántartásba bejegyzett lakó- és tartózkodási helye is van, az adómentesség csak az egyik után vehető igénybe.
4.1.4. Az építményt nem használják üzleti célra.
4.1.5. A lakásban legfeljebb csak egy egyéni vállalkozó vagy egy gazdasági társaság székhelye van, de ott gazdasági tevékenység nem folyik, és az ingatlan ténylegesen lakhatási célt szolgál.
4.1.6. A lakásban, vagy annak egy részében az év bármely időszakában bármilyen jogcímen szállásadói tevékenységet nem folytatnak, a lakást, lakrészt bérbe nem adják, vagy vállalkozói tevékenységhez kapcsolódóan nem hasznosítják. 
4.1.7. A lakás más számára gazdasági társaság székhelyeként, telephelyeként, fióktelepeként vagy központi ügyintézés helyeként nem szolgál, vagy abbanmelyben üzletszerű gazdasági tevékenységet nem folytatnak.
4.2. Megilleti a magánszemély adóalanyt az adómentesség az általa, illetve a közeli hozzátartozója által használt önálló garázs 16 m²-t meg nem haladó része, teremgarázsban lévő egy gépkocsibeálló hasznos alapterülete vagy egy teremgarázson belül több gépkocsibeálló esetén az adóalanyra eső tulajdoni hányad 25 m2-t meg nem haladó része, tároló adóalanyra eső tulajdoni hányadának 10 m²-t meg nem haladó része után. 
Az önálló garázs, a gépkocsibeálló és a tároló, mint adótárgy esetében a mentesség igénybevételéhez az alábbi feltételeknek kell teljesülnie:
4.2.1. Az adóalany, illetve közeli hozzátartozója használja.
4.2.2. Az adóalanynak, illetve közeli hozzátartozójának az adóév január 1-jén (2026-ban július 1-jén) a lakcímnyilvántartásba bejegyzett lakóhelye vagy tartózkodási helye Budapest IX. kerületében legyen feltüntetve.
4.2.3. Az adóalany, illetve közeli hozzátartozója által használt legfeljebb egy-egy önálló garázs, gépkocsibeálló és tároló után vehető igénybe.
4.3. A helyi adókról szóló 1990. évi C. törvény 13. § (1) bekezdése alapján mentes az adó alól: ​
a) a szükséglakás,
b) a kizárólag az önálló orvosi tevékenységről szóló törvény szerinti háziorvos által nyújtott egészségügyi ellátás céljára szolgáló helyiség,
c) az atomenergiáról szóló törvény szerint kizárólag
ca) a radioaktív hulladék elhelyezésére,
cb) a kiégett nukleáris üzemanyag tárolására használt építmény,
d) a magyar építészetről szóló törvény szerint műemléknek minősülő ingatlan a megszerzésének évében és az azt követő három évben, 
e) az ingatlan-nyilvántartási állapot szerint állattartásra vagy növénytermesztésre szolgáló építmény vagy az állattartáshoz, növénytermesztéshez kapcsolódó tároló építmény (pl. istálló, üvegház, terménytároló, magtár, műtrágyatároló), feltéve, hogy az építmény az adóalany rendeltetésszerűen állattartási, növénytermesztési tevékenységéhez kapcsolódóan használja, továbbá az ingatlan-nyilvántartásban nem ilyenként feltüntetett, de az építmény fekvése szerint illetékes mezőgazdasági igazgatási szerv által kiadott hatósági igazolás szerint állattartásra, növénytermesztésre szolgáló és használt építmény és az állattartáshoz, növénytermesztéshez kapcsolódó – ilyenként használt – tároló építmény.
f) vagyonjuttatással az állam által sportcélú közfeladat ellátása, közösségi sportcélú használat biztosítása érdekében, ingyenesen sportszervezet vagy országos sportági szakszövetség tulajdonába adott ingatlanvagyon.
5. Adókedvezmény
5.1. A hosszú távra bérbe adott lakás után (feltéve, hogy abban a magánszemély bérlő az adóév január 1-jén lakcímmel, vagy tartózkodási hellyel rendelkezik) 50% kedvezmény illeti meg a magánszemély adóalanyt. 
5.2. Hosszú távra bérbe adott lakásnak kell tekinteni a kereskedelmi hatóság szálláshely nyilvántartásában nem szereplő lakást, ha a bérbeadó magánszemély adóalany határozatlan vagy legalább egyéves időtartamra szóló bérleti szerződés alapján kizárólag lakhatási célra hasznosítja.
6. Az építményadó alapja
Az építményadó alapja az építmény m2-ben számított hasznos alapterülete.
7. Az építményadó mértéke
7.1. Az általános adómérték 1990 Ft/m2/év 
7.2. Kereskedelmi egységnek minősülő ingatlan esetén − ha az a 200 m2-t meghaladja, de 1000 m2-t nem haladja meg – 2590 Ft/m2/év 
7.3. Kereskedelmi egységnek minősülő ingatlan esetén − ha az az 1000 m2-t meghaladja – 3050 Ft/m2/év 
7.4. Nem kereskedelmi egységnek minősülő ingatlan esetén − ha az a 200 m2-t meghaladja – 3050 Ft/m2/év
8. Eljárási díj
Az eljárás illetékmentes.
9. Benyújtás módja
9.1. Elektronikus úton – az elektronikus kapcsolattartásra kötelezett adóalany, valamint az elektronikus kapcsolattartásra nem kötelezett természetes személy adóalany saját választása szerint − az E-Önkormányzat Portálon (E-Önkormányzat Portál). Az E-Papír szolgáltatással benyújtott adatbejelentést be nem nyújtottnak kell tekinteni.
9.2. Postai úton – az elektronikus kapcsolattartásra nem kötelezett természetes személy adóalany − (Budapest Főváros IX. Kerület Ferencváros Polgármesteri Hivatal, 1093 Budapest, Bakáts utca 8.)
9.3. Személyesen – az elektronikus kapcsolattartásra nem kötelezett természetes személy adóalany − az Adóhatósági Csoport hivatali helyiségében (1093 Budapest, Bakáts utca 8. szám alatt a földszinti irodában) ügyfélfogadási időben (hétfő 13:00-17:30, szerda 8:00-16:00, péntek 8:00-12:00).
10. Az adatbejelentés-nyomtatvány
10.1. Az adatbejelentés az E-Önkormányzat Portálon (E-Önkormányzat Portál) érhető el a BUDAPEST FŐVÁROS IX. KERÜLET FERENCVÁROS ÖNKORMÁNYZATA kiválasztásával, a legördülő menüből: adóügyi ágazat és építményadó ügytípus.
10.2. Az adatbejelentés elérhető az Önkormányzat honlapján (ferencvaros.hu) is.
11. Ügyintézési határidő
30 nap
12. Jogorvoslat
A határozat ellen a közléstől számított 15 napon belül Budapest Főváros Kormányhivatalához címzett, de a Hatósági Iroda Adóhatósági Csoportjánál fellebbezést lehet előterjeszteni. Az elsőfokú közigazgatási határozat elleni fellebbezés illetéke a fellebbezéssel érintett vagy vitatott összeg minden megkezdett 10 000 forintja után 400 forint, de legalább 5 000 forint, legfeljebb 
500 000 forint.
13. Az építményadó megfizetése
13.1. Az építményadót két egyenlő részletben, március 15-i és szeptember 15-i határidővel kell befizetni. Az adókötelezettség év közben történő megállapítása esetén az adó összegét az azt megállapító határozatban foglaltak szerint kell megfizetni. A határidőn túli befizetés vagy nem fizetés miatt késedelmi pótlékot kell fizetni.
13.2. Az építményadó befizetése Budapest Főváros IX. kerület Ferencváros Önkormányzata építményadó számlájára (10401196-00028993-00000003) történő utalással teljesíthető. A közleményben kérjük megadni az adózó nevét és az adószámát, magánszemélynek az adóazonosító jelét.
14. Eljárási szabályok
14.1. Az adatbejelentésre kötelezett adózó az adóalapról, annak négyzetméterben kifejezett területéről két tizedesjegy pontossággal, az általános kerekítés szabályai szerint tesz adatbejelentést. 
14.2. Az adómentességre, adókedvezményre jogosító helyzet fennállását az adóév március 15. napjáig igazolni kell kivéve, ha közhiteles nyilvántartásban a mentességre jogosító helyzet fennállása ellenőrizhető. 
14.3. Az adómentességre, adókedvezményre jogosító feltételek fennállásának időtartama alatt az adóalany – a Htv. szerint vállalkozónak minősülő adóalany kivételével – mentesül az építményadó adatbejelentési kötelezettség alól, ha az adóalanyt e rendelet szerinti adófizetési kötelezettség nem terheli. Ebben az esetben az önkormányzati adóhatóság alakszerű döntést nem hoz.
15. Bővebb információ
Ha az E-Önkormányzat Portálon (E-Önkormányzat Portál), illetőleg az önkormányzat honlapján (ferencvaros.hu) elérhető információkon túl segítségre van szüksége személyesen (ügyfélfogadási időben: hétfő 13:00-17:30, szerda 8:00-16:00, péntek 8:00-12:00, az Adóhatósági Csoport hivatali helyiségében: 1093 Budapest, Bakáts u. 8. szám alatt a földszinti irodában) vagy telefonon (36 1 215-1077/425, 426, 433, 434, 435, 436) is állunk rendelkezésre.
16. Vonatkozó jogszabályok
16.1. a Polgári Törvénykönyvről szóló 2013. évi V. törvény (Ptk.)
16.2. a digitális államról és a digitális szolgáltatások nyújtásának egyes szabályairól szóló 2023. évi CIII. törvény (Dáptv.)
16.3. az adózás rendjéről szóló 2017. évi CL. törvény (Art.)
16.4. az adóigazgatási rendtartásról szóló 2017. évi CLI. törvény (Air.)
16.5. a helyi adókról szóló 1990. évi C. törvény (Htv.) 
16.6. a Budapest Főváros IX. kerület Ferencváros Önkormányzata Képviselő testületének az építményadóról szóló 23/2025. (XI. 13.) önkormányzati rendelete

